জানা গেছে, দামুড়হুদা সদর ও হাউলী ইউনিয়নের তবলা প্রতীকের প্রার্থী ও তাদের সহযোগীরা সংঘবদ্ধ হয়ে সোমবার দুপুর ২টার দিকে উত্তেজিত হয়ে ওঠেন। উত্তেজনা শেষ পর্যন্ত শারীরিক লাঞ্ছিত করার দিকে মোড় নেয়। এ ঘটনায় উপজেলা নির্বাচন কর্মকর্তা মাহফুজুর রহমান বাদী হয়ে ২১ জনকে আসামি করে সোমবার রাতে দামুড়হুদা থানায় একটি মামলা দায়ের করেছেন।    মামলার আসামিরা হলেন- দামুড়হুদা সদর ইউনিয়নের ২ নং ওয়ার্ডের সাধারণ  সদস্য প্রার্থী শফিউল আলম, ৭ নং ওয়ার্ডের জালাল উদ্দিন, ৯ নং ওয়ার্ডের আহসান হাবীব এবং হাউলী ইউনিয়নের ১ নং ওয়ার্ডের নিজাম উদ্দিন, ২ নং ওয়ার্ডের নজরুল ইসলাম ও ৬ নং ওয়ার্ডের রিকাত আলী এবং অজ্ঞাত পরিচয় ১৫ জনকে আসামি করা হয়। উল্লেখিত ৬ প্রার্থীই নির্বাচনে তবলা প্রতীক বরাদ্দ পেয়েছেন। এজাহারে দামুড়হুদা উপজেলা আওয়ামী লীগের সভাপতি সিরাজুল আলম ঝন্টুকেও আসামি করা হয়েছে।    প্রত্যদর্শীরা জানান, সোমবার সকাল ১০টায় দামুড়হুদা সদর ও হাউলী ইউনিয়নের প্রতিদ্বন্দ্বী প্রার্থীদের মধ্যে প্রতীক বরাদ্দ দেয়া হয়। সাধারণ সদস্য  পদে একই প্রতীক একাধিক প্রার্থী চাওয়ার কারণে লটারির মাধ্যমে তা বরাদ্দ দেয়া হয়। দুপুরের দামুড়হুদা সদর ও হাউলী ইউনিয়নের ৬টি ওয়ার্ডের ৬ জন প্রার্থীর নেতৃত্বে তাদের সহযোগীরা নির্বাচন সার্ভার স্টেশনে আসেন। একই সাথে তারা তাদের প্রতীক পরিবর্তনের দাবি জানান। এ সময় উপজেলা নির্বাচন কর্মকর্তা মাহফুজুর রহমান তাদেরকে জানান, নতুন করে আর কোনো প্রতীক বরাদ্দ করা সম্ভব নয়। এ সময় প্রতিদ্বন্দ্বী এসব প্রার্থী ও তাদের সমর্থকেরা নির্বাচন কর্মকর্তা মাহফুজুর রহমান, অফিস সহকারী নুরুল ইসলাম ও এমএলএসএস মাহবুবকে কিলঘুষি মেরে শারীরিকভাবে  লাঞ্ছিত করেন।